Seun (8) in koma ná baksteen hom in kar tref | Maroela Media
Caden Slabbert (8) is in 'n geïnduseerde koma in 'n hospitaal in Johannesburg nadat 'n baksteen hom teen sy kop getref het terwyl hy saam met sy pa en suster in die suide van die stad in 'n motor gery het.
De seun is die slagoffer van 'n reeks van vier voorvalle wat verlede Donderdag aangemeld is waarby vermoedelik dieselfde verdagtes bakstene na verbygaande voertuie op die N12 naby The Glen-winkelsentrum geslinger het, het Netwerk24 Maandag berig.
Caden, sy pa, Justin, en sy suster, Eden (11), was op pad na hul huis in Benoni nadat sy pa hulle by hul skool in Krugersdorp gaan haal het.
'n Man wat langs die N12 geloop het, het 'n baksteen deur die motor se passasierruit gegooi.
Slabbert het die geluid gehoor en dadelik gekyk of sy kinders beseer is. Eden was ongedeerd, maar hy het geen reaksie van sy seun gekry nie. Caden se kop het gebloei.
'n Ambulans van Netcare 911 het in daardie stadium agter hulle gery. Slabbert het die ambulans in sy truspieëltjie gesien en van die pad af getrek om behandeling vir Caden te kry.
Nog 'n motoris, wat deur 'n soortgelyke ervaring is, het kort daarna by die ambulans stilgehou. Die bestuurder, Darrell Badenhorst, het gesê sy vriendin, Marionette Schwab (42), is ook deur 'n baksteen teen die kop getref terwyl sy in die motor was. Sy was bewusteloos en het 'n kopwond opgedoen.
'n Derde voertuig het kort daarna stilgehou om 'n soortgelyke voorval aan te meld, maar daar was geen beserings nie.
Albei slagoffers is op die toneel behandel en na nabygeleë hospitale geneem.
Na wat berig word, is Caden en Schwab in 'n stabiele toestand.
Caden sal na verwagting teen Maandag uit die koma wakker gemaak word. 'n Gedeelte van sy skedel moes verwyder word om te verhoed dat sy brein verder swel.
Hoofsupt. Wayne Minnaar, woordvoerder van Johannesburgse metropolisie, het bevestig dat 'n baksteen ook na 'n vierde voertuig in die omgewing geslinger is. Dit was onduidelik of iemand tydens dié voorval beseer is.
Caden Slabbert Johannesburg misdaad
Ek was self op daardie pad op daardie einste dag en is nou baie bly eks nie ook gegooi nie. Mens raak nogals moeg om bang om te wees in hierdie land…
Dit is verskriklik om hiervan te hoor. Die Skurke is absoluut wreedaardig en daarop uit om onskuldige mense te beseer, en die eintlike doel is om te moor.
Ek hoop dat die Polisie die pad sal patroleer(of dit sal help weet ek nie), want hulle na-aap mekaar, en nog meer gevalle sal nog volg.
Wens dit was moontlik om op n forum soos die te beskryf presies wat sulke lafaards verdien. Een ding is verseker, en ek sien en hoor dit elke dag, die punt waar mense reg in eie hande gaan neem is om die draai. En dit is presies waarvoor die massas wag.
Dis vreeslik!!!! En daai skuldige/s sal nooit gevang word nie. Iemand kon dood gewees het. Dit wys net, ons wil niks steel, ons wil doodmaak. Mens se bloed kook sommer. Sterkte aan almal betrokke!!!!
Nou hoekom word daar nie teen die gemors opgetree nie? Is dit maar aanvaarbaar dat onskuldige mense ernstig beseer word? Wie gee hom die reg om motoriste met bakstene te gooi?